Per Ørum Jørgensen (KF), 2006-05-19:
Det er jo ikke så nyt, at vi debatterer de her ting i Folketingssalen, men jeg synes da egentlig, at der er noget forfriskende ved at se, at der med det her beslutningsforslag reelt ligger et initiativ til at løse de problemer, som vi jo alle erkender er på fødevareområdet i øjeblikket.
Det er faktisk rart at se, at der også er et initiativ fra oppositionen, som jo har ført en meget, meget heftig kritik af både regeringen og ikke mindst ministeren.
Det vil jeg da egentlig gerne kvittere for.
Når man så læser beslutningsforslaget, må man sige, at det jo er ærgerligt, at det er et initiativ på et område, hvor man kan sige, at regeringen har taget action og er i gang med at gennemføre lovgivning lige præcis her, så der er altså ikke noget nyt fra oppositionen om, hvordan vi skal få løst de problemer, der er på området.
Jeg vil også ligesom andre ordførere sætte lidt fokus på den nultoleranceplan, der vil blive iværksat på fødevareområdet, der jo er en del af den aftale, som de partier, der har taget ansvar for at få løst problemerne, nemlig regeringspartierne og Dansk Folkeparti, har indgået, og hvor man netop vil iværksætte en uafhængig undersøgelse af sagsforløbet i de to sager omkring Tannis Food og Thulin Kød Engros.
Man vil oprette et særligt bagmandspoliti med speciale i at kontrollere virksomhedernes regnskaber og dokumenter for at forhindre salg af gammelt kød og overtrædelse af sporbarhedsreglerne og give mulighed for at kunne fratage personer, der gentagne gange overtræder reglerne, retten til at drive virksomhed i en årrække.
Man vil skærpe sanktionsmulighederne i form af højere bøder, anvende de eksisterende muligheder for fængselsstraffe og have mulighed for at sætte fødevarevirksomheder under skærpet kontrol i en periode, således at virksomheden kontrolleres med korte intervaller, og man vil have mere konsekvent bødesanktionering på udvalgte områder f.eks. ved manglende mærkning.
Det betyder, at alle overtrædelser, der ikke er rene bagateller, skal straffes med bøde.
Herved sikres, at aftagere og forbrugere let kan se, hvor gammel fødevaren er.
Man vil arbejde på, at der indføres krav om holdbarhedsdato i engrosleddet.
I forbindelse med finanslovforhandlinger 2007 vil man så også vurdere, om der skal yderligere ressourcer til fødevarekontrolområdet.
Det er bare for at illustrere, at man altså har taget fat med initiativer her for at imødegå den situation, som vi alle finder det beklageligt der er på området, for der skal ikke herske den mindste tvivl om, at de banditter ude i fødevarevirksomhederne, som er fuldstændig ligeglade, og som kynisk afviser den fødevaresikkerhed, som forbrugerne fortjener, skal vi efter, og her er altså nogle helt konkrete initiativer, som regeringen sammen med Dansk Folkeparti er blevet enige om skal gennemføres.
At oppositionen så kun kan komme med et beslutningsforslag her, som egentlig bare er et af de her initiativer – vi har ikke hørt, hvad oppositionen reelt vil for at løse de problemer – viser jo så også, at regeringen har taget fat på de rigtige områder, for ellers måtte oppositionen jo have været mere konstruktiv i den del af det.
Men grundlæggende ros til oppositionen for, at man er kommet med et initiativ til at løse de problemer, der er på området, men det er lidt sent.
Vi har altså taget fat på de her ting.